RO
C 15/150
Jurnalul Oficial al Uniunii Europene
12.1.2022
Joi, 20 mai 2021
38. evidențiază că este nevoie de digitalizarea deplină a procedurilor privind mobilitatea forței de muncă și detașarea lucrătorilor pentru a îmbunătăți furnizarea și schimbul de informații între autoritățile naționale și pentru a permite asigurarea efectivă a respectării normelor, inclusiv prin crearea unui serviciu unic de asistență privind normele aplicabile ale Uniunii pentru lucrători și viitorii angajatori, în cadrul Autorității Europene a Muncii, sub formă atât digitală, cât și fizică; îndeamnă statele membre să sprijine pe deplin digitalizarea serviciilor publice, în special a instituțiilor de asigurări sociale, pentru a facilita procedurile de mobilitate a lucrătorilor europeni asigurând în același timp portabilitatea drepturilor și respectarea obligațiilor legate de libera circulație; accentuează că este necesar să se creeze instrumente statistice mai bune pentru a măsura neconcordanțele dintre cererea și oferta de competențe pe piețele forței de muncă din Europa și pentru a evalua nevoile acestora și diferențele dintre ele; evidențiază importanța rețelei EURES și atrage atenția în special asupra corelării activităților EURES cu nevoile de pe piața forței de muncă pentru a satisface nevoile prioritare sectoriale și în materie de competențe și a sprijinii persoanele care își caută un loc de muncă să reușească să se angajeze; 39. invită Comisia ca, într-un interval de timp rezonabil, să evalueze mandatul ELA, după ce autoritatea va fi pe deplin operațională timp de cel puțin doi ani; îndeamnă Comisia să implice părțile interesate care au cunoștințe aprofundate despre diferitele modele de piață a forței de muncă în activitatea și evaluările ELA; 40.
invită Comisia să propună un cadru legislativ pentru a reglementa la nivelul UE condițiile de muncă de la distanță și să asigure condiții de muncă și de angajare decente; 41. invită Comisia, statele membre și autoritățile locale să colaboreze cu partenerii sociali și cu ELA pentru a formula strategii sectoriale specifice nu doar pentru a promova și facilita mobilitatea voluntară a lucrătorilor, ci și pentru a proiecta și implementa structurile de sprijin necesare pentru perfecționarea și recalificarea lucrătorilor, punerea în aplicare a politicilor publice relevante și asigurarea de oportunități de angajare de înaltă calitate adaptate competențelor lucrătorilor; scoate în evidență valoarea adăugată a recunoașterii reciproce a compatibilității competențelor și calificărilor, sprijinită de mecanismele actuale de recunoaștere precum portalul EURES pentru mobilitatea forței de muncă, platforma online Europass și sistemul de clasificare ESCO; 42. este îngrijorat că accesul la informații pentru angajați și angajatori cu privire la mobilitatea forței de muncă și a serviciilor este în continuare o provocare; constată că informațiile privind condițiile de angajare și contractele colective de muncă disponibile pe site-urile naționale oficiale unice sunt adesea limitate și sunt accesibile doar în câteva limbi; invită deci Comisia să îmbunătățească accesul la informații prin crearea unui șablon unic pentru site-urile naționale oficiale; 43. îndeamnă statele membre să asigure o coordonare adecvată a securității sociale, inclusiv prin revizuirea în curs a Regulamentului (CE) nr.
883/2004 și prin consolidarea portabilității drepturilor, acordând o atenție deosebită portabilității prestațiilor de securitate socială pentru persoanele cu dizabilități; subliniază că digitalizarea reprezintă o oportunitate fără precedent de a facilita operabilitatea transfrontalieră a MIMM-urilor asigurând totodată respectarea strictă a normelor privind mobilitatea echitabilă; accentuează importanța notificării prealabile și a aplicării certificatelor A1 înainte de începerea misiunii transfrontaliere a lucrătorului; 44. accentuează că aplicarea normelor Uniunii privind mobilitatea forței de muncă trebuie să asigure respectarea principiului egalității de tratament, a principiului nediscriminării și a protecției lucrătorilor și să reducă sarcinile administrative inutile; 45. invită Comisia să analizeze lacunele în materie de protecție și necesitatea de revizuire a Directivei 2008/104/CE privind munca prin agent de muncă temporară, pentru a asigura condiții de muncă și de încadrare decente pentru lucrătorii temporari; 46. atrage atenția că lucrătorii cu dizabilități se confruntă în continuare cu obstacole multiple din cauza cărora le este dificil sau imposibil să profite pe deplin de libera circulație a serviciilor; invită statele membre să pună în aplicare fără întârziere Directiva (UE) 2019/882 (Actul european privind accesibilitatea) pentru a elimina efectiv barierele în cazul lucrătorilor cu dizabilități și pentru a asigura disponibilitatea unor servicii accesibile și caracterul adecvat al condițiilor în care sunt furnizate aceste servicii; scoate în evidență importanța capitală a realizării unei piețe unice complet accesibile care să asigure egalitatea de tratament și integrarea economică și socială a lucrătorilor cu dizabilități; 47.
încredințează Președintelui sarcina de a transmite prezenta rezoluție Consiliului și Comisiei.